Mergina rožiniu triko

Mergina rožiniu triko () – muzikinė komedija. Muziką jai sukūrė Sigmund Romberg, žodžius parašė Leo Robin, šokius ir muziką į šį spektaklį integravo Jerome Chodorov bei Joseph Fields. Miuziklas Brodvėjuje, Marko Helingerio teatre pradėtas rodyti 1954 m. kovo 5 d., iš viso šiame teatre buvo rodoma 115 spektaklių, kol jie buvo baigti 1954 m. birželio 12 d.

Spektaklį prodiusavo ir režisavo Shepard Traube, choreografė – Agnes De Mille, scenografiją ir apšvietimą sukūrė Eldon Elder, kostiumų dizaineris – Miles White, o dirigavo Sylvan Levin. Aktoriai ir vaidmenys: Charles Goldner – Maestro Gallo, Zizi Jeanmaire – Lisette Gervais, David Atkinson – Clyde Hallam, Alexandre  Kalioujny – Volodya Kuzentsov, Brenda Lewis – Lotta Leslie, Robert Smith – Van Beuren, David Aiken – Eddington.

Siužetas 
Veiksmas vyksta iškart po JAV pilietinio karo. Į Muzikos akademiją atvyksta prancūzų baleto trupė, vadovaujama Lizetės (Lisette Gervais). Draminius kūrinius rašantis karo veteranas Klaidas (Clyde Hallam) ir Lizetė pamilsta vienas kitą. Per nelaimingą atsitikimą repetuojant baletą užsidega Akademija, Klaidas iš liepsnų išgelbsti Lizetę. Baleto trupė priversta grįžti į Prancūziją, tačiau randama išeitis: miesto taryba sutinka finansuoti eksperimentą – pagal Klaido kūrinį pastatyto spektaklio ir baleto junginį. Šio spektaklio repeticijos vyksta sunkiai, Klaidas priešinasi bet kokiems jo kūrinio pakeitimams, susipyksta su Lizete, gauna smūgį į veidą nuo varžovo. Tačiau įsimylėjėliai susitaiko, o eksperimentinis spektaklis sulaukia milžiniškos sėkmės.

Nepastatyta kino versija 
1954 m. Merliną Monro kino kompanija „20th Century Fox“ nušalino nuo pareigų, nes ji atsisakė suvaidinti pagrindinį vaidmenį filme „Mergina rožiniu triko“. Filmas neturėjo nieko bendra su Brodvėjaus miuziklu, jam buvo parašytas originalus scenarijus, Džulis Stainas ir Semis Kanas sukūrė muziką. Filmo siužetas turėjo suktis apie svajojančią tapti dainininke mokytoją Dženę. Jos aukštuomenei priklausantis turtingas vyras visko netenka ir atiduoda ją į salūną (smuklę) dirbti šokėja. Čia ji sutinka įžymų dainininką, šis ją įsimyli ir padeda tapti didžiosios scenos žvaigžde.

Nušalinimo metu Monro ištekėjo už beisbolo žvaigždės Džo Dimadžijo ir juodu praleido medaus mėnesį Japonijoje, taip pat Monro skyrė laiko kareiviams linksminti Korėjoje. Grįžusi į Holivudą kino kompanijoje „20th Century Fox“ Monro buvo grąžinta į darbą ir jai buvo pasiūlyta vaidinti Irvingo Berlino filme „Nėra tokio verslo kaip pramogų verslas“ už tai, kad ji atsisakė filmuotis „Mergina rožiniu triko“. Pradžioje Monro atsisakė vaidinti ir šiame filme, tačiau sutiko, kai jos algą pakėlė iki 3000 dolerių per savaitę ir kai „20th Century Fox“ patikino, jog kitas jos filmas bus „Septynerių metų krizė“.

Išnašos 

Miuziklai